《短歌送廉庵之狄道》
明代·余继登

少年与君友，君气薄青云。胸藏六甲术，书著五千文。

壮年慕君义，与君结婚姻。君志不得遂，坎坷难具陈。

近日共君醉燕市，知君磊落犹如此。晚拜一官狄道丞，西去乡关数千里。

前年敌骑入临洮，杀气惨淡阵云高。鬼火燐燐遍原野，至今谈者犹魂销。

惟君闻之气转豪，壮怀直欲凌云霄。请缨宁肯让终子，大将或恐非嫖姚。

送君行，饮君酒，丈夫金印须悬肘。马头皂盖且辉光，腰下吴钩正鸣吼。

饮君酒，赠君诗，一语一杯君莫辞。金城迢迢在何处，日行日远遥相思。

相思但望关山月，犹似长安对酒时。

作者简介：（1544—1600）明河间府交河人，字世用，号云衢。万历五年进士。授检讨，与修《会典》。二十六年以礼部侍郎摄部事，请停一切诛求开采之害民者，又请罢矿税中官，皆不纳，郁郁成疾。著有《典故纪闻》、《淡然轩集》。